**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ ХУУЛЬ ЗҮЙН БАЙНГЫН ХОРООНЫ 2022 ОНЫ 01 ДҮГЭЭР САРЫН 18-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-11 |
|  | 1.“Тогтоолын хавсралт нэмэлт өөрчлөлт оруулах тухай болон цалин нэмэгдлийн хэмжээ тогтоох тухай” Улсын Их Хурлын тогтоолын төслүүд /үргэлжлэл/ | 3-11  |

***Монгол Улсын Их Хурлын 2021 оны намрын ээлжит чуулганы***

***Хууль зүйн байнгын хорооны 2022 оны 01 дүгээр сарын 18-ны өдөр /Мягмар гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр 09 цаг 31 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: С.Амарсайхан;*

*Эмнэлгийн чөлөөтэй: Б.Дэлгэрсайхан, Ц.Мөнхцэцэг, Х.Нямбаатар, Ц.Сэргэлэн;*

*Тасалсан: Н.Учрал, Д.Цогтбаатар.*

***Нэг.“Тогтоолын хавсралтад нэмэлт, өөрчлөлт оруулах тухай” болон “Цалин, нэмэгдлийн хэмжээ тогтоох тухай” Улсын Их Хурлын тогтоолын төслүүд*** */үргэлжлэл/*

Хэлэлцэж буй асуудалтай холбогдуулан Шүүхийн ерөнхий зөвлөлийн дарга Д.Зүмбэрэллхам, Шүүхийн сахилгын хорооны гишүүн Х.Хашбаатар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ч.Батбямба, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Хэлэлцэх асуудалтай холбогдуулан Улсын Их Хурлын гишүүн Ш.Адьшаа үг хэлж, Байнгын хорооны дарга С.Бямбацогт тайлбар хийв.

Тогтоолын төсөлтэй холбогдуулан Улсын Их Хурлын гишүүн Ш.Раднаасэд, Ж.Сүхбаатар, Л.Мөнхбаатар, Ц.Сандаг-Очир, Ш.Адьшаа, Б.Энхбаяр нар үг хэлэв.

**С.Бямбацогт:** 1.“Тогтоолын хавсралтад нэмэлт, өөрчлөлт оруулах тухай” Улсын Их Хурлын тогтоолын төслийг чуулганы нэгдсэн хуралдаанаар оруулж батлуулах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар дэмжигдлээ.

2.“Цалин, нэмэгдлийн хэмжээ тогтоох тухай” Улсын Их Хурлын тогтоолын төслийг чуулганы нэгдсэн хуралдаанаар оруулж батлуулах нь гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Бямбацогт Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 33 минут үргэлжилж, 19 гишүүнээс 12 гишүүн хүрэлцэн ирж, 63.1 хувийн ирцтэйгээр 10 цаг 04 минутад өндөрлөв.*

**Тэмдэглэлтэй танилцсан**:

ХУУЛЬ ЗҮЙН БАЙНГЫН

ХОРООНЫДАРГА С.БЯМБАЦОГТ

 **Тэмдэглэл хөтөлсөн**:

 ХУРАЛДААНЫ ТЭМДЭГЛЭЛ ХӨТЛӨХ

 АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 2022 ОНЫ 01 ДҮГЭЭР САРЫН 18-НЫ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая. Гишүүдийн олонх хүрэлцэн ирсэн тул Хууль зүйн байнгын хорооны 2022 оны 1 дүгээр сарын 18-ны өдрийн хуралдааныг нээснийг мэдэгдье.

Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя. Бямбацогт гишүүн ирсэн байна, Адьшаа гишүүн ирсэн байна, Ганбат гишүүн ирсэн байна, Мөнх-Оргил гишүүн ирсэн байна, Мөнхбаатар гишүүн ирсэн байна, Пүрэвдорж ирсэн байна, Раднаасэд гишүүн ирсэн байна, Сандаг-Очир гишүүн ирсэн байна, Энх-Амгалан гишүүн ирсэн байна, Энхбаяр гишүүн ирсэн байна.

Ирвэл зохих 19 гишүүнээс 11 гишүүн хүрэлцэн ирсэн байна. Алтанхуяг гишүүн чөлөөтэй, Амарсайхан гишүүн чөлөөтэй, Дэлгэрсайхан гишүүн өвчтэй, Мөнхцэцэг гишүүн өвчтэй, Нямбаатар гишүүн өвчтэй, Сэргэлэн гишүүн өвчтэй. Бусад гишүүдийг хуралдаандаа хүрэлцэн ирэхийг урьж байна. Ирцийг та бүхэндээ танилцуулж дууслаа.

Одоо та бүхэнд Байнгын хорооны хуралдаанаар хэлэлцэх асуудлыг танилцуулъя. Нэг асуудалтай байгаа. “Тогтоолын хавсралт нэмэлт өөрчлөлт оруулах тухай болон цалин нэмэгдлийн хэмжээ тогтоох тухай” Улсын Их Хурлын тогтоолын төслүүдийг үргэлжлүүлж хэлэлцэнэ.

Хэлэлцэх асуудалтай холбоотой саналтай гишүүд байна уу? Адьшаа гишүүнээр тасаллаа.

**Ш.Адьшаа:** Энэ тогтоолын төслийг гурав дахь өдрөө хэлэлцэх гэж байна. Улсын Их Хурлын энэ бүтцийн байгууллага нь Хууль зүйн байнгын хороо ч юм уу, Улсын Их Хурлын удирдлагын дүгнэлт хий. Энэ шүүхийн шинэчлэлийг хийнэ, шударга шүүхийг бий болгоно гэж өнөөдөр хууль баталж, энэ хуулийг хэрэгжүүлэх нөхцөл боломжийг нь Улсын Их Хурал биелүүлэх боломжоор хангах энэ үүргээ биелүүл ээ. Нэг тогтоолыг хоёр удаа буцаалаа шүү дээ, Хууль зүйн байнгын хороо. Энэ ямар учиртай юм, цаана нь ямар бодлого явагдаад байгаа юм энд? Тэртээ тэргүй энэ буцсан, буцаагүй дор нь засаад явуулдаг асуудлыг гурван долоо хоног хэлэлцэж байж, энэ цаана нь ямар юм явагдаад байна аа? Шүүхийн сахилгын хороо, Шүүхийн ерөнхий зөвлөлийг дарамтад оруулж байгаа юм уу? Өнөөдөр энэ хүмүүсийг цалин хөлсөөр нь боож байгаа юм уу, ямар учиртай юм? Та нар өнөөдөр шударга шүүхийг бий болгоно, шүүхийг сайн болгоно, сахилга хариуцлагыг дээшлүүлье гээд тэнд ажиллаж байгаа хүмүүсийн цалин хөлсийг нэмж өгөхгүйгээр цаашаа яаж явах юм. Энэ асуудлыг яаралтай шийд ээ.

Өнөөдөр янз бүрийн арга хэрэглээд хойшлуулах асуудал биш ээ. Энэнээс чинь илүү хууль зөрчсөн, хууль дээдлэх зарчмыг алдагдуулсан асуудал өнөөдөр энэ Их Хурлын үйл ажиллагаанд байгаа. Өнөөдөр энэ хүмүүсийн цалин хөлсийг тогтоож өгөхгүй, ажиллах нөхцөлийг хангахгүйгээр та нар хэнээс шударга ёс шаардах юм? Хэнээс сахилга, хариуцлага шаардах юм? Энэ асуудлаа яаралтай шийдэх хэрэгтэй. Энэндээ дүгнэлт хийх хэрэгтэй Хууль зүйн байнгын хороо. Улсын Их Хурлын хууль биелүүлэх ганц хороо чинь өнөөдөр Шүүхийн сахилгын хороо, Шүүхийн ерөнхий зөвлөлийн хүмүүсийн цалин тогтоож өгөхгүй, энэ ч тийм байна, тэнд ч тийм байна гэж гурван удаа хойшлуулсан. Энэ асуудал цаанаа ашиг сонирхлын зөрчил байгаа. Та нарын хоорондын тохиролцоо чинь хүрэхгүй, нам доторх зөрчил чинь энэ дээр илэрч байгаа гэж үзэж байгаа шүү. Энэ асуудлаа яаралтай ярьж шийдэхийг би шаардаж байна.

**С.Бямбацогт:** Танаар шаардуулахгүйгээр ажлаа хийж байгаа л даа. Та нэг шаардаад л бид нар таны шаардлага биелүүлээд л хийх гээд байгаа юм биш. Хэлэлцэх гээд асуудал оруулж байна. 12 сарын 14-ний өдөр Шүүхийн ерөнхий зөвлөлөөс болон Шүүхийн сахилгын хорооноос Шүүхийн ерөнхий зөвлөлийн шүүгч бус гишүүн, Шүүхийн сахилгын хорооны шүүгч бус гишүүний цалингийн хэмжээг тогтоох тогтоолын төслийг, Их Хуралд ирүүлсэн албан бичгийг. Энэ асуудлыг Улсын Их Хурал хэлэлцэх ёстой. Шүүхийн тухай хуулийн 76.10-д Ерөнхий зөвлөлийн шүүгч бус гишүүний албан тушаалын зэрэг зиндаа, цалин хөлс, нэмэгдлийн хэмжээг Улсын Их Хурал тогтооно, Шүүхийн тухай хуулийн 95.10-т Сахилгын хорооны шүүгч бус гишүүний албан тушаалын зэрэг зиндаа, цалин хөлс, нэмэгдлийг Улсын Их Хурал тогтооно гэж заасан байгаа.

Улсын Их Хурал тогтоохдоо Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1-д Улсын Их Хурал шийдвэр гаргахаар хууль тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан байгууллага, эрх бүхий албан тушаалтан саналаа ирүүлсэн бол холбогдох Байнгын хорооны хуралдаанаараа хэлэлцэж санал, дүгнэлтээ шийдвэрийн төслийн хамт нэгдсэн хуралдаанд оруулна гэж заасан. Үүний дагуу Хууль зүйн байнгын хорооноос Төрийн албаны зөвлөл рүү албан бичиг явуулсан. Ийм санал ирсэн байна, энэ дээр одоо тодорхой саналаа ирүүл ээ гэж. Энэ саналын хариу Улсын Их Хурлын дарга Гомбожавын Занданшатар танаа гээд, 2022 оны 1 дүгээр сарын 3-нд ирсэн. Ингэж байж үндсэндээ Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүдийн цалинг тогтоох хууль зүйн үндэслэл бүрдсэн.

Үүний дагуу асуудлыг өнөөдөр хэлэлцэхээр орж байгаа. Өнгөрсөн долоо хоногт хэлэлцэх гэж байгаад бас хойшлуулсан юм байна лээ. Би бас өвчтэй байсан. Энд ямар нэгэн таны яриад байгаа хардаад байгаа, эсвэл хэн нэгэнд таалагдах гээд байгаа байдлаар хандаад байх шаардлага байхгүй ээ. Энэ одоо хууль номынхоо дагуу журмынхаа дагуу хэлэлцээд, өнөөдөр хэлэлцэх гээд ингээд орж ирж байгаа юм гэдгийг бас танд хэлье. Баярлалаа.

Хэлэлцэх асуудалд оръё. “Тогтоолын хавсралтад нэмэлт өөрчлөлт оруулах тухай болон цалин нэмэгдлийн хэмжээ тогтоох тухай” Улсын Их Хурлын тогтоолын төслүүдийг үргэлжлүүлэн хэлэлцье.

Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя. Шүүхийн ерөнхий зөвлөлийн дарга Зүмбэрэллхам Шүүхийн сахилгын хорооны гишүүн Хашбаатар, Шүүхийн сахилгын хорооны гишүүн нь өвчтэй гэсэн байх, тийм үү.

Ингээд Монгол Улсын Их Хурлын чуулганы хуралдааны дэгийн тухай хуулийн 93.1-д Улсын Их Хурал шийдвэр гаргахаар хууль тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан байгууллага, эрх бүхий албан тушаалтанд саналаа ирүүлсэн бол холбогдох Байнгын хороо хуралдаанаараа хэлэлцэж, санал дүгнэлтээ шийдвэрийн төслийн хамт нэгдсэн хуралдаанд оруулна гэж, мөн 93.3-т нэгдсэн хуралдаан шаардлагатай гэж үзвэл уг асуудлыг дахин хэлэлцүүлэхээр холбогдох Байнга хороо нь буцааж болно гэж тус тус заасан. Үүний дагуу асуудлыг үргэлжлүүлэн, түрүүн хэлэлцээд эхэлчихсэн байгаа. Өмнөх Байнгын хорооны хуралдаанаар төслүүдтэй холбогдуулан гишүүд асуулт асууж, хариулт авсан юм байна лээ.

Одоо тогтоолын төслүүдтэй холбогдуулан үг хэлэх гишүүд нэрсээ өгнө үү. Ганбат гишүүнээр тасаллаа. Раднаасэд гишүүн үгээ хэлье.

**Ш.Раднаасэд:** Би нэг юман дээр, энийг бид нар цаашдаа засах ёстой байх. Одоо Шүүхийн ерөнхий зөвлөл гэхэд анхан шатнаас хоёр, давах шатнаас хоёр, Дээд шүүхээс нэг, ингээд гурван янзын үндсэн цалин байгаа юм. Нэмэгдэл нь ч ижил. Тэгээд шүүгч бус таван хүн бас өөр. Ингээд дөрвөн янзын цалин яг ижил ажил албан тушаал хашиж байгаа хүмүүс дөрвөн янзын цалин олгогдоод байгаа юм. Тэгсэн мөртөө Шүүхийн хуулийн 76 гээд энэ дээрээ үндэслээд байгаа энэ дээр чинь болохоор энэ дотор Ерөнхий зөвлөлийн гишүүн л гэж, өндөр албан тушаалтантай адилтгах цалин хөлстэй байна л гэж байгаа болохоос шүүгч бус нь ийм байна, шүүгч нь ийм байна гээд ингэчихсэн юм байхгүй. Ингээд ижил л ажил хийж байж ижил цалин авах ёстой гэдэг үндсэн зарчим чинь нэгдүгээрт алдагдчихаад байгаа байхгүй юу.

Сахилгын хороо бас ижилхэн. Бас дөрвөн янзын цалинтай. Шүүгч бус нэг өөр, анхан, давах, Дээд шүүхээс орж байгаа нь бас өөр, өөр цалинтай. Нэг нь анхан шатны шүүгч гэхэд 2.6 сая төгрөгийн цалинтай. Шүүгч бус гишүүн нь 3.2 сая төгрөгийн цалинтай. Ингээд бүтэн 600, 700 зуун мянган төгрөгөөр зөрүүтэй байгаа байхгүй юу. Тэгсэн мөртөө Сахилгын хороон дээр ч тэр, Ерөнхий зөвлөл дээр ч тэр яг л ижил ажил хийнэ. Чи илүү цалин авч байгаа учраас илүү ажил хийнэ гэж байхгүй. Тэгээд хамтын удирдлагын байгууллага. Хамтын хариуцлага хүлээнэ. Тэгээд дарга нь илүү байна, эсхүл гишүүн нь өөр байна гээд ингээд. Энийг одоо ер нь яах юм? Тэгээд энэ чигт нь мэдээж ингээд батлаад. Ер нь цаашид энэ хууль дээр нь өөрчлөлт хийх юм уу? Ийм байдал чинь болохгүй шүү дээ. Энэ чинь яваад очлоо гэхэд  Цэц дээр очоод дахиад унана, аягүй бол энэ Их Хурлын тогтоол. Нэг нь гомдол гаргахад.

Ийм үндсэн суурь юмаа зөрчсөн юмыг хийчихдэг. Тэгээд энэ дотор зэрэг дэвийн хэмжээ, нэмэгдлийн хэмжээ энэ тэр юмнуудыг нь ингээд харьцуулахаар ээнэ чинь бүр шал тэс хөндлөнгийн юм болж байгаа юм. Яг үнэндээ докторын зэрэгтэй Шүүхийн ерөнхий зөвлөлийн гишүүн, докторын зэрэггүй, анхан шатны шүүхийн шүүгч хоёрын цалингийн зөрүү зөвхөн нэмэгдэлтэй нь ингээд аваад үзэхэд бараг 80 хувь зөрүүтэй болж таарна шүү. 40 хувийн нэмэгдэл гэж байгаа юм. 3 саяын 40 хувь 1 сая 200 мянга, дахиад 4.2 сая. Дээрээс нь ажилласан жилийн хугацааны нэмэгдэл дахиад 20 хувь. Тэгэхэд тэнд анхан шатанд орж орж ажилласан шүүгчийн цалин 2.6 сая. Тэр докторын зэрэггүй бол хэд болох вэ? Ажилласан жил мэдээж бага байгаа, анхан шатанд ажилласан гээд, таван жил байгаа.

Ингээд бодоход нөгөөдөх нь үсрээд 3 сая хүрэх үү, үгүй юу цалинтай. Нэг нь 5 сая төгрөгийн цалинтай зардал дэг шүү. Ийм л нөхцөл байдал дээр шийдвэр гарчхаад байгаа байхгүй юу. Нэг нь нэмэгдэлтэйгээ нийлээд 5 сая гаруй төгрөгийн цалин, нэг нь өсдөггүй чүүтэй, чаатай 3 сая төгрөгийн цалин. Яг ажлын хариуцлага нь ижилхэн, хийдэг, ажил нь ижилхэн, хэмжээ нь ижилхэн. Ялангуяа энэ сахилгын хороон дээр бол маш их гарна. Яагаад гэвэл Шүүхийн ерөнхий зөвлөл Сахилгын хорооны шүүгч бус гишүүд дээр бид нар дандаа Их сургуулиас голцуу докторуудыг оруулж ирсэн. Нэг ийм л байдал үүсэх гээд байгаа юм даа. Тэгээд энийг чухам яах юм, одоо?

**С.Бямбацогт:**Раднаасэд гишүүний ярьж байгаа асуудал бас анхаармаар асуудал юм байна лээ. Хуучин бол Шүүхийн ёс зүйн хороонд очиж ажилласан шүүгч нар яг авч байсан цалинтайгаа очоод, Шүүхийн ерөнхий зөвлөлд очиж ажилласан шүүгч нар цалинтайгаа очиж, Дээд шүүхээс очсон бол яг Дээд шүүхэд авдаг цалинтайгаа, анхан шатнаас очсон бол анхан шатнаасаа авдаг цалинтайгаа очоод буцахдаа яг тэр цалин дээр буцаад очоод ажлаа хийчихдэг ийм жишиг байсан. Яг энэ жишгийн дагуу Шүүхийн тухай хуулийн 76-гаар дэмжихээр гаргаж өгсөн юм байна лээ. Гэтэл яг үүнээсээ болоод Раднаасэд гишүүн ярьж байгаа, саяын шүүгч гишүүдийн хувьд бол анхан шатных, давах, Дээд шүүх хийх гээд ингээд ялгаа үүсээд байгаа. Үүнийг цаашдаа бид анхаарч ижилсгэж л засах ёстой юм байна лээ. Энийг бас нэг анхаарах ёстой асуудал гэж ойлгож байгаа. Энэ цааш, цаашид бас энэ чуулганы завсарлагааны хугацаанд бас нэг хууль санаачлаад засчих нь зөв байх гэж одоо бодож байна.

Сүхбаатар гишүүн саналаа хэлье.

**Ж.Сүхбаатар:** Саяын асуудал дээр бол тал, талаас нь л бодох ёстой асуудал байх. Нөгөө шүүгч нар дотроосоо шүүгч нар бол насан турш шахуу ингээд томилогддог. Тэгээд тодорхой хамгаалалт, статус ингээд авчихсан байдаг. Тэрийг нь дундуур нь тэр шүүгчийг энэ бид нар сонгуульт томилгоо хэлбэрээр ингээд бас тодорхой хугацаанд явуулчхаж байгаа болохоор тэрний цалин, хөлсний зэрэг зиндааны ч гэдэг юм уу, цалин хөлсний хэмжээг бууруулахгүй байх гэдэг нэг агуулга бас цаана нь яваад байсан. Тэрэнтэй бас холбож бодох ёстой болох байх. Тэгээд тал талаас нь ижил албан тушаал, ижил цалин, хөлс гэж байх ёстой. Гэхдээ нөгөө талд нь тэр нэг асуудал бас яваа.

Энэнээс гадна, илүүтэй энийгээ хурдан шийдье гэдэг байр суурьтай гишүүдтэй би санал нэг байгаа. Шүүх хэргийн зөвлөл, Шүүхийн сахилгын хорооны асуудлыг яриад, нөгөө Шүүхийн хуулиа гаргачихсан, та нар юм өөрчлөгдөх нь хаана байна гээд. Хуулиар ер нь юм шууд өөрчлөгддөггүй шүү дээ. Сайн хууль гарахад саад бэрхшээл бол их байдаг. Хуулийг хэзээ амьдруулдаг вэ гэхээр хуулийг биелүүлж гүйцэтгэж байж л амьдардаг. Тэгэхээр энэ Шүүхийн хуулийн нэлээд гол хэсгийг Шүүхийн ерөнхий зөвлөл, Шүүхийн сахилгын хороо амилуулах, амьдруулах энэ үүрэг хариуцлага хүлээж байгаа. Тэгээд өнөөдөр дөнгөж цалин хөлсний асуудлаа ингээд шийдүүлэх гээд явж байна. Цалин хөлсөө аваагүй шахуу ингээд явж байгаа. Хүмүүс хүлээлттэй байгаа. Тэгэхээр та хэд маань, Шүүхийн ерөнхий зөвлөл, Шүүхийн сахилгын хороо маань шалтаг, олон юм хэлэхгүйгээр ажилдаа хурдан жигдэрч орж байна уу, үгүй юу? Орон байр, савны асуудал байгаа бол Засгийн газартайгаа ойрхон бай.

Ялангуяа Сахилгын хорооны нөхдүүд маань энд тэндээс яачихсан улсууд байж байгаа. Тэгээд харахад бол бас нэг төрийн яг өндөр албанд ажиллаж байсан хүн бага. Тэгэхээр та хэддээ бас шулуухан хэлэхэд Засгийн газартайгаа их тийм, юм хумаа яриад, Хууль зүйн сайдтайгаа ялангуяа асуудлаа яриад орох хэрэгтэй. Зүмбэрэллхам даргын хувьд бол асуудлуудаа бараг бүгдийг нь мэдэж байгаа хүн гэж би ойлгож байгаа.

Ажил маань ингээд энэ хавраас Улсын Их Хурлын хаврын чуулган эхлээд явахад иргэд бидэнд асуудал тавихад та хэд маань ажилдаа жигдэрчихсэн байх ёстой шүү. Өргөдөл, гомдлоо хүлээж авахаас авахуулаад, хянан шийдвэрлэх ажиллагааны асуудал. Гишүүдийнхээ ажиллах нөхцөл бололцоо, бүх юмаа жин тан болгоорой. Цагаан сар гээд явалтгүй. Бид нар одоо энэ тогтоолыг чинь ингээд батлаад өгнө. Тэгээд энэ ажилдаа бушуухан ороорой гэж хэлэх байна. Хууль бол дангаараа амьдрахгүй шүү дээ. Одоо биднээс хууль нэхдэг. Одоо бид чинь эргээд Ерөнхий зөвлөл, Сахилгын хорооноос л юм нэхнэ.

Их Хурлын хяналт шалгалтын тухай хууль сая батлагдчихсан. Одоо эцсийн найруулга нь ингээд сонсоод, энэ хүчин төгөлдөр үйлчилж эхэлнэ. Түүгээр бол бид элдэв байгууллагуудын тайлан майлан илтгэлийг сонсдог болж байгаа. Бас сонсголууд явдаг болж байгаа. Энэ мэтийн ийм ажлууд байгаа. Бас шинэ их орчин та хэдийг угтаж байгаа шүү. Ер нь жоохон арай өөрөөр ажиллах гэж үзмээр юм шиг байна лээ. Иргэддээ хүндэтгэлтэй ханддаг, хүлээж авах, өрөөнөөсөө авахуулаад, үүднээсээ авахуулаад л анхаармаар юм байна лээ шүү дээ. Хүн өргөдөл бариад ирдэг, гомдолтой саналтай хүн ирдэг, үүдэнд нь аятайхан хүлээгээд аваад суучихдаг, тайтгаруулдаг, сонсдог юмыг нь хүлээгээд авдаг. Тэр өргөдөл гомдлын үйл ажиллагаанаасаа эхлээд л Шүүхийн ерөнхий зөвлөл, Шүүхийн сахилгын хорооны өнгө төрх чинь тодорхойлогдох юм байна лээ шүү.

Энд арай л өөр болсон юм байна лээ гэдэг энэ хандлага баймаар байна. Тэгэхгүй баахан л, урьд нь бас нэг хурган дарга ч байна уу, элдэв юмны ажил хийж байсан гэдгээрээ лаглайгаад суух юм бол энэ ажил бол бас хэцүү. Иргэдтэй харилцах харилцаагаа анхаараарай. Өөр байя гэвэл ерөөсөө бидний үүднээсээ л юм байна лээ шүү дээ. Нэг хавчиг үүдэн дотор нэг хүн өгсөн, өгөөгүй нь мэдэгдэхгүй, тэгээд л тэр өргөдөл гомдол чинь тэгж байгаа гэж хэлчхээд суугаад байдаг. Энэ юмыг ер нь Монголын төр өөрчлөх шаардлагатай юм байна лээ. Бидний хамгийн том дутагдал бол ерөөсөө үүднээс эхэлж байгаа шүү. Энийг би жижиг гэлтгүй хэлье. Тэгээд энэ цалин хөлсийг нь ингээд Их Хурал шийдээд өгчихнө. Гишүүдийнхээ санаа оноог сайн сонсоод, нэгтгээд дотоод асуудлаа хурдан цэгцлээрэй л гэж би хэлэх гэсэн юм. Ажилдаа ор.

**С.Бямбацогт:** Мөнхбаатар гишүүн үгээ хэлье.

**Л.Мөнхбаатар:** Өнөөдрийн хэлэлцэж байгаа энэ Улсын Их Хурлын тогтоолоор бол хоёр асуудал шийдвэрлэх гэж байгаа. Эхнийх нь бол Шүүхийн ерөнхий зөвлөл, Шүүхийн сахилгын хорооны шүүгч бус гишүүдийн цалингийн хэмжээний асуудал. Нөгөөдөх нь сахилгын хорооны гишүүдийн ангилал, зэрэглэлийн асуудал байгаа байгаа. Энэ мэдээж Сахилгын хороо, Шүүхийн ерөнхий зөвлөлийн үйл ажиллагааг хэвийн болгох нөхцөлийг нь Улсын Их Хурал бол бүрдүүлэх ёстой. Энэ үүднээсээ бол шуурхай шийдээд явах нь зүйтэй гэж үзэж байгаа. Яагаад гэвэл энэ байгууллага байгуулагдаад бас багагүй хугацаа өнгөрчихлөө. Энэ хугацаанд бол шүүгч гишүүд нь бол цалингаа аваад яваад байдаг, шүүгч бус гишүүд нь цалингаа өнөөдрийг хүртэл аваагүй бай байх жишээтэй. Тийм учраас энэ асуудлыг бол Их Хурал шуурхай шийдэж, хийж ажиллах нөхцөлийг нь бүрдүүлэх ёстой.

Гэхдээ энэ анх оруулж ирсэн төсөл байгаа юм. Анх оруулж ирэхдээ бол итгэлцүүрээр тооцдог энэ аргачлалаар оруулж ирсэн, итгэлцүүрээр. Угаасаа төрийн өндөр албанд төрийн албаны энэ ангилал, зэрэглэлийнх нь дагуу итгэлцүүрээр тооцдог ийм аргачлалтай шүү дээ. Үүгээрээ явах нь зүйтэй. Төрийн нарийн бичгийн дарга гэхэд 1 хувиас эхэлдэг байх гэж санагдаж байна. Ингээд тооцоод явдаг. Тэгээд 1.25, 1.35 гэдэг юм уу, ингээд тооцоод явдаг. Энэ нь ямар учиртай вэ гэхээр хувь хүний цалинг Их Хурал дээр мөнгөн дүнгээр ярихгүй гэдэг ийм зарчимтай холбоотой зүйл байхгүй юу. Анх угаасаа ингэж бий болсон зүйл юм. Тодорхой хувь хүний цалинг мөнгөн дүнгээр яриад байхгүй л гэсэн, Их Хурал дээр. Нөгөөтээгүүр хувь хүн бүрийн цалинг Их Хурал дээр нэг бүрчлэн хэлэлцдэг, өөрчлөлт оруулдаггүй байх нь зарчмын хувьд зөв юм байгаа юм. Тэгээд энийг итгэлцүүрээрээ тооцоод явах нь л хамгийн зөв зүйл гэж би бодоод байгаа юм. Ингээд ер нь явах ёстой байсан юм болов уу гэж бодож байна. Яах вэ, өнөөдрийн оруулж ирсэн тогтоолоор бол шууд Шүүхийн ерөнхий зөвлөлийн дарга болон Сахилгын хорооны дарга нь 3200, гишүүд нь 3 сая гэсэн ийм мөнгөн дүн тавьчихсан байгаад байгаа юм. Энэ бол ингээд тодорхой цаашдаа өөрчлөх тусам бид Хууль зүйн байнгын хороо, Их Хурал хэлэлцээд явдаг нэг ийм жишиг рүү орох гээд байна. Энэ зүйлийг бас ер нь дараа, дараагийн энэ цалин хэмжээ тогтоохдоо анхаарч шийдэх нь зүйтэй шүү гэдгийг хэлье.

Хоёр дахь зүйл бол, шинэ Үндсэн хуулийн нэмэлт өөрчлөлтөөр Шүүхийн ерөнхий зөвлөл болон Шүүхийн сахилгын хороо хоёулаа ижил түвшний Үндсэн хуулийн байгууллага болсон. Шүүхийн хуулиараа ч бас мөн адил заасан. Гэтэл 2019 онд ангилал зэрэглэлийг тогтоохдоо Шүүхийн ерөнхий зөвлөлийг бол төрийн өндөр болон түүнтэй адил албан тушаалын ангилал зэрэглэлийн, дарга нь бол 4, гишүүд нь тав дугаар зэрэглэлтэй байхаар заасан боловч Сахилгын хорооны дарга нь 5, гишүүн 6 болгодог юм ялгаатайгаар ингээд тогтоочихсон юм байна лээ. Тийм учраас энийг бол одоо засаж өөрчлөх нь бол зүйтэй гэсэн ийм байр суурьтай байгаа. Тэгээд энэ тогтоолын төслийг бол дэмжээд явах нь зүйтэй гэж би бодож байна. Ийм учраас яг энэ удаадаа ямар ч байсан Их Хурлын тогтоолд ороод цалин хөлсийг нь, ангилал зэрэглэл нь тогтоогоод өгье. Цаашдаа манай Хууль зүйн байнгын хороо болон Их Хурал, сая Раднаасэд гишүүн, Сүхбаатар гишүүдийн ярьж байгаа энэ зүйлүүдийг бүгдийг нь анхаарал авч үзээд итгэлцүүрээр. Хоёрдугаарт, ижил ажил албан үүрэг гүйцэтгэж байгаа бол ижил цалин хөлс авдаг энэ жишиг рүү нь тогтоох хэрэгтэй байгаа юм. Ер нь энэ бол Шүүхийн сахилгын хороо ч гэсэн бусад байгууллагууд бас байгаад байгаа юм. Ийм учраас эдгээрийг нэгтгэх ажлын хэсэг гаргаж ажиллах нь зүйтэй гэдэг энэ саналыг хэлье.

**С.Бямбацогт:** Сандаг-Очир гишүүн саналаа хэлье.

**Ц.Сандаг-Очир:**Бүгдэд нь өглөөний мэнд хүргэе. 10 гаруй жилийн өмнөөс ингээд шүүхийн салбарт ажиллаж байгаа шүүгч нарын цалинг ингээд 3 сая,  4 сая болгож нэмэгдүүлсэн. Тэглээ гээд өнөөдөр бас Монгол Улсад шүүхийн салбарт шинэчлэл хийгдсэн үү? Шүүгч нар маань бие даасан, хараат бусаар ажиллаж чадаж байгаа юу, үгүй юу гэдэг асуудал. Тэгээд 3 саяас 3 сая 200 мянган төгрөгийн цалин, үндсэн цалин тогтоогдож байгаа юм байна. Энэ цалин бол өнөөдөр арван ахмадын цалинтай тэнцэх хэмжээний мөнгө. Зургаан төрийн албан хаагч цалинтай тэнцэх хэмжээний мөнгө, олон жил ажилласан гурван төрийн албан хаагчтай цалинтай тэнцэх хэмжээний мөнгө шүү дээ. Тийм учраас өнөөдөр Их Хурал, Засгийн газрын гишүүдээс өндөр цалин тогтоогддог юм байна. Тэглээ гээд энэ шүүхийн шүүгч нарын үйл ажиллагаа шударга байж чадаж байгаа юу? Монголын нийгэмд шударга бус байдал өнөөдөр ямар байгаа билээ. Шүүгч нар одоо хараат бусаар үйл ажиллагаа явуулж чадаж байгаа юу? Авлига албан тушаалын асуудал энэ дээр юу байгаа билээ?

Шүүхийн тухай хуулийн шинэчилсэн найруулгаар бид нар аль болохоор энэ улсад шударга ёсыг тогтоох гэж энэ хуулийг хийсэн. Шүүхийн сахилгын хороо үйл ажиллагаагаа эхлүүлсэн. Шүүхийн сахилгын хорооноос ноднин өдийд, оны өмнө л нөгөө орцонд, лифтэнд болсон бичлэгээс л одоо асуудал яригдаж байгаа юм байна лээ. Энэ дээр яаж Шүүхийн сахилгын хороо асуудалд хандаж байгаа гэдгээ бид нар харж байгаа, олон нийт харж байгаа. Эндээс л шударга ёс эхэлнэ гэж харж байгаа юм. Тэр Баасанцогт болон бусад холбогдох өмгөөлөгч нар, шүүгч нар, хуулийн ажилтнууд оролцсон энэ хэрэгт Шүүхийн сахилгын хороо асуудалд эхнийхээ шийдвэрийг яаж гаргахаас би шударга ёс тогтоно гэж харж байгаа юм. Тэгээд өнөөдөр ийм хэмжээний цалин авчихаад асуудалд хөндлөнгийн оролцоогоор хандаад, шударга биш байдлаар асуудал гаргавал энэ цаашдаа та бүхнээс шударга ёсыг нэхэх тийм бололцоо боломж хомс юм байна гэж харж байгаа юм.

Тийм учраас Монголын ард түмэн бол та бүхнээс энэ өндөр цалин өгснийхөө хэрээр бас өндөр ёс зүй, өндөр ажлын хариуцлага нэхнэ л гэж харж байгаа юм. Тийм учраас та бүхэндээ цалин мөнгөө нэмэгдүүлэх үндсэн цалин, цаашлаад нэмэгдэл цалингууд аваад эхлэхээр энэ авсан цалингийнхаа хэрээр Монгол Улсад бас шударга ёсыг тогтоох асуудал дээр онцгой анхаарал хандуулж, ёс зүйн асуудал дээр бие даасан хараат бус байдалтай ажиллах тал дээр онцгой анхаарал хандуулж ажиллахгүй бол бид бүхэн бүгдээрээ хамтаараа Монгол Улсад шүүх шударга ёсыг тогтоох тал дээр бол үр дүн гарахгүй юм байна гэдэгтэй санал нийлэх ёстой. Тийм учраас шинээр сонгогдсон олон шат шалгуураар дамжлагаар, нээлттэй сонсголоор ингэж орж ирсэн энэ шүүх Шүүхийн ерөнхий зөвлөлийн гишүүд, Сахилгын хорооны гишүүдийг үнэхээр нэг шударга ажиллаасай гэж л чин сэтгэлээсээ хүсэж байгаа шүү. Хүсэж байгаа. Баярлалаа.

**С.Бямбацогт:** Адьшаа гишүүн санал хэлье.

**Ш.Адьшаа:** Шүүхийн сахилгын хороо, Шүүхийн ерөнхий зөвлөл гэдэг энэ Үндсэн хуулийн бүтцийн энэ байгууллагын асуудлыг бид энэ цалин хөлс, ажиллах нөхцөлийг нь хангах талаар анхаарах ёстой юу гэвэл анхаарах ёстой. Бид өнөөдөр 3 сая төгрөгийн цалин авч байна. Сайд дарга нараас илүү байна гэдэг асуудал ярих нь зөв хэдий ч энэнээс өндөр цалин аваад төрийн өмчит компаниуд гээд, нэг төрийн өмчит компани тэр зургаан захиралд 6 сая төгрөгийн цалин аваад байж байгаа шүү дээ. Тэгээд өнөөдөр энэ асуудлыг бид хэлэлцэхгүй, хойшлуулдаг. Ийм юм болохгүй байна, тийм юм болохгүй байна гэдэг  Байгуулагдсан цагаасаа хойш цалингаа аваагүй хүмүүс өнөөдөр байна шүү дээ. Тэгээд энэ асуудлыг ярихаар одоо юу ч хийгээд байгаа юм. Энэ хурал даргалж байгаа Бямбацогт дарга.

Та нар өнөөдөр шүүх эрх мэдлийг хууль тогтоох эрх мэдэл авч ирээд шударга ёсыг тогтооно, шударга шүүхийг бий болгоно гэдэг ийм том асуудал, концепц дэвшүүлсэн. Гэтэл өнөөдөр анхнаасаа л энэ асуудал чинь сэжигтэй хардалттай байдлаар эхэлж байна. Яагаад өнөөдөр Шүүхийн ерөнхий зөвлөл, Шүүхийн сахилгын хорооны энэ цалин хөлсийг ингээд удаагаад байгаа юм. Энэ дээр бол одоо бид маш яаралтай шийдэж энэ асуудлыг шийдэх ёстой. Энэ талаар Энхбаяр гишүүн их олон удаа энэ асуудлыг шийдье гэж ярьсан. Яагаад энэ талаар одоо ярихгүй байна, Энхбаяр гишүүн? Энэ дээрээ бас сайн дүгнэлт хийгээрэй.

**С.Бямбацогт:** Энхбаяр гишүүн.

**Б.Энхбаяр:** Шүүхийн хууль хэлэлцэж байхад шүүгчдийн цалин, урамшуулал тав, арван төгрөгөөр нэмэх, Шүүхийн сахилгын хороо, Шүүхийн ерөнхий зөвлөлийн бие даасан байдлыг ингэж гаргаж ирэх, энд ажиллаж байгаа туслах, нарийн бичгүүдийн цалин 600 мянган төгрөг авдаг шүү дээ. Тэгээд энийг бас жоохон нэмэгдүүлэхгүй бол ажиллах хүн олдохгүй болчихсон юм байна лээ. Тэгээд ингээд ярьж байхад манай Адьшаа гишүүн бол ер нь шүүхийн реформыг хамгийн их улдан эсэргүүцэж эзэндээ үнэнчээ батлан нотолж, ард түмний биш нэг хүний боол гэдгийгээ бол харуулсан, нотолсон ийм хүн шүү дээ. Тэгээд үг яриаг нь би олон удаа тэвчээртэй сонсож байгаа. Дандаа хоёр үзүүртэй албин, ашиг хонжоо хайгч. Одоо энэ танхимд юу болж байна вэ гэхээр Адьшаа гишүүн бол энэ Шүүхийн ерөнхий зөвлөлийн гишүүд, Сахилгын хорооны гишүүдэд хамгийн хайртай хүн, бусад нь хайргүй. Та энэ хуулийн байгууллагынханд дандаа юм долдойдож байдгаа одоо боль. Барьцаалагдчихсан хүн юм уу?

Аль 1990 онд л, намайг одоо оюутан байхад л гаалийн Адьшаа гэж сонсогдож байсан шүү дээ. Би бол анх жоохон хүүхэд байхад энэ Сэрүүлэг сонин байл уу, тэр үед. Төрөөс төрсөн тэрбумтанг Адьшаа гэж би анх 90-н хэдэн онд л уншиж байсан хүн байхгүй юу. Та бол анхны төрөөс төрсөн тэрбумтан хүн байхгүй юу. Тэгээд яагаад өдий хүртэл явдаг вэ гэхээр энэ хуулийн байгууллагынханд би барьцаалагдсан хүн гэж ойлгоод байгаа юм. Төмсөгдүүлсэн, гар хөл нь болсон, тэгээд дандаа энэ жүжиг тоглоно. Хуулийн байгууллагынхандаа би бол та нарт хайртай байгаа шүү, би бол та нарынхаа цалинг нэмэх гээд байгаа. Одоо боль л доо, энийг чинь хэн ч мэдэж байгаа шүү дээ.

**С.Бямбацогт:** Гишүүд асуулт асууж, үг хэлж дууслаа.

Шүүхийн сахилгын хорооны шүүгч бус гишүүдийн цалин, Шүүхийн ерөнхий зөвлөлийн шүүгч бус гишүүдийн цалин бол яг хэлэлцэх асуудал маань тодорхой хууль журмынхаа дагуу явж байгаа. Нэг л удаа хойшилсон. Бас эзгүй, нэг удаа хойшилсон байна лээ. Бусдаар бол үндсэндээ хууль журмынхаа дагуу явж байгаа шүү. Энд ямар нэгэн гишүүдийн, бас зарим хүмүүс яриад байгаа шүү дээ тийм хардаад сэрдээд байх шаардлага байхгүй. Хууль зүйн байнгын хороо Шүүхийн тухай хуулийг батлах гэж бас ямар их хүч хөдөлмөр гаргаж ажлын хэсэг ажиллаж, маш удаан цаг, олон цаг хуралдаж хуультай болсон билээ? Үндсэн хуульд бас нэмэлт, өөрчлөлтийн Шүүхийн тухай хуулийг шүүгчийг хараат бусаар ажиллах, шүүхийн бие даасан байх байдлыг хангах, энэ Шүүхийн ерөнхий зөвлөл, Шүүхийн сахилгын хороог салгах энэ талаар бас Үндсэн хуульдаа нэмэлт, өөрчлөлт ороход нэлээд их хүч хөдөлмөр болж оруулсан. Үүнийгээ амилуулах гэж Шүүхийн тухай хуульд бид нар бас нэлээд асуудал шийдсэн.

Үүнийхээ дагуу Шүүхийн сахилгын хорооны шүүгч бус гишүүн, Шүүхийн ерөнхий зөвлөлийн шүүгч бус гишүүдийг сонгон шалгаруулах ажлыг олон нийтийн нээлттэйгээр, одоо Хууль зүйн байнгын хороо анх удаагаа нээлттэй хийж байгаа. Бусад Байнгын хороо дээр томилгоонууд бол ер нь олон нийтийн дунд нээлттэй, ил тод сонгон шалгаруулж хийгдэхгүй байгааг та бүхэн анзаарч байгаа байх. Ийм байдлаар зохион байгуулсан. Үүнийхээ дагуу Сахилгын хорооны, Шүүхийн ерөнхий зөвлөл байгуулагдсан. Энэ байгуулагдсан байгууллагуудын ажиллах бололцоо боломжийг бүрдүүлэх тал дээр бас бид анхаарал тавьж ажиллаж байгаа. 12 сарын 10-нд Монгол Улсын Ерөнхий сайд руу албан бичиг явуулж Шүүхийн сахилгын хорооны унах унаа машин, байр савны асуудлаар бичиг явуулсан. Засгийн газар 12 сарын 22-нд шийдсэн байна лээ. Цалингийн асуудлыг бид нар өнөөдөр ярьж байна. Цалингийн асуудлыг бид нар шийдэж байна.

Цалинг нь шийдэхдээ бид нар Дээд шүүхийн шүүгчтэй адилтгаж, Үндсэн хуулийн цэцийн гишүүнтэй адилтгаж цалинг нь шийдэж байгаа. Энэ цалинг бол Улсын Их Хурлаас тоогоор нь тогтоож, мөнгөн дүнгээр нь тогтоодог. Бусад төрийн албан хаагчийн цалинг бол итгэлцүүрээ тогтоодог. Итгэлцүүрээ тогтоосон тохиолдолд тэр итгэлцүүр хөдөлсөн тохиолдолд Шүүхийн ерөнхий зөвлөлийн гишүүдийн, Шүүхийн сахилгын хорооны гишүүдийн цалингууд ялгавартай болох, шүүгч, шүүгч бус гишүүний цалин ялгавартай болчих тийм эрсдэл байгаад байгаа юм. Заримдаа өндөр болчихдог, заримдаа бага болчихдог. Тийм болохоор ижил албан тушаал, ижил цалин хангамж эдлэх ёстой гэдэг шалгуур зарчмын үүднээс бид нар яг тоогоор Дээд шүүхийн шүүгчтэй адилтгаж ингэж тогтоож байгаа шүү. Энийг бас манай гишүүд бас зөв ойлгоорой.

Албан тушаалын ангилал зэрэглэлийн хувьд бас ялгаа байхгүй. Шүүхийн сахилгын хороог бид нар бас албан тушаалын ангилал зэрэглэл төрийн өндөр албан тушаалын 6, 5-д байсан бол 4, 5 руу оруулж ингэж нэмж албан тушаалын ангилал зэрэглэл дээшлүүлж байгаа. Ийм байдлаар үндсэндээ Шүүхийн ерөнхий зөвлөл, Шүүхийн сахилгын хорооны ажиллах бололцоо, боломжийг хуулийн хүрээнд бүрдүүлэх тал дээр Улсын Их Хурал, Хууль зүйн байнгын хороо хийх ажлаа хийж байгаа, хийсэн. Одоо хийгээд дуусаж байна. Тийм болохоор та бүхнийг бас одоо энэ хуулийг амилуулж энэ хуулийг зөв хэрэгжүүлж, нийгэмд шударга ёсыг тогтоох, ард түмний хүсэн хүлээгээд байгаа энэ шударга ёсыг тогтоох тал дээр илүү хариуцлагатай, илүү санаачилгатай ажиллахыг хүсье. Хамгийн гол нь та бүхэнд бүх бололцоо, боломжийг бүрдүүлж өглөө шүү, Их Хурлаас хамаарах. Энэ дээр ямар нэгэн тайлбар, шалтаг цаашид гаргахгүй байх гэж бодож байна.

Ингээд санал хураалт явуулъя.

“Тогтоолын хавсралтад нэмэлт, өөрчлөлт оруулах тухай” Улсын Их Хурлын тогтоолын төслийг чуулганы нэгдсэн хуралдаанд оруулж батлуулах нь зүйтэй гэсэн саналын томьёоллоор санал хураалт явуулъя.

Санал хураалт

91.7 хувийн саналаар энэ санал дэмжигдлээ.

“Цалин, нэмэгдлийн хэмжээ тогтоогдох тухай” Улсын Их Хурлын тогтоолын төслийг чуулган нэгдсэн хуралдаанд оруулж батлуулах нь зүйтэй гэсэн томьёоллоор санал хураалт явуулъя.

Санал хураалт

75 хувийн саналаа энэ санал дэмжигдлээ.

“Тогтоолын хавсралтад нэмэлт, өөрчлөлт оруулах тухай, Цалин нэмэгдлийн хэмжээ тогтоох тухай” Улсын Их Хурлын тогтоолын төслүүдийг хэлэлцэж дууслаа.

Улсын Их Хурлын тогтоолын төслүүдийг хэлэлцсэн талаарх Байнгын хорооны санал, дүгнэлтийг би уншчихъя. Байнгын хорооны хуралдааны хэлэлцэх асуудал дууссан тул хуралдааныг хааснаа мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ